Gru-botsing eis hoërskoolmeisie, drie anderKeshia van Niekerk (Foto: Facebook) Die gemeenskap van Welkom in die Vrystaat is in rou nadat ŉ gru-botsing tussen drie voertuie die lewe van vier mense geëis het. Sers. Mamello Mokhuoane, woordvoerder van die polisie, sê die botsing het Saterdagaand kort voor middernag op die R30 buite Virginia plaasgevind. Mokhuoane sê hoewel die polisie nie in dié stadium noukeurige besonderhede oor die ongeluk het nie, kan sy wel bevestig dat drie voertuie, ŉ Renault, ŉ Land Rover en ŉ Volkswagen Golf, in die ongeluk betrokke was. Die polisie het twee van die vier slagoffers as Stephan Broodryk (20) en Keshia van Niekerk, ŉ gr.12-leerder aan die Welkom-Gimnasium, geïdentifiseer. Broodryk is op die toneel dood verklaar en Van Niekerk is later in die hospitaal dood. Mokhuoane sê die polisie kan nie in dié stadium die name van die ander twee oorledenes bevestig nie. Sy sê die ander insittendes van die drie voertuie het nié noodlottige beserings opgedoen nie. Die oorledenes en beseerdes is glo almal jong mense. Stephan Broodryk (Foto: Facebook) Intussen het boodskappe van bemoediging op die Welkom-Gimnasium se amptelike Facebook-blad ingestroom. “Ons innige simpatie en gebede is met Keshia se gesin. Jy was ŉ trotse Gimmie vol lag en vreugde en ons gaan jou vreeslik mis,” het die skool geskryf. “Geen woorde gaan die onbeskryflike pyn en stukkend-wees verlig nie. Hou styf vas aan God se ewigheidsbelofte. Hy druk julle styf vas,” het Dorea Maritz geskryf. Vriende van Broodryk het ook huldeblyke aan hom op sosiale media gelewer. “Rus sag, Stephan. Ons gaan jou so baie mis. Jy was ŉ baie goeie en spesiale persoon. My hart is nou seer en ek gaan nog baie lank hartseer wees,” het Devin Lambrechts gesê. “Rus sag by liewe Jesus, Stephan. May angels lead you home. Ons almal se hart is nog steeds in skok – ons gaan jou so mis.”